Fantaisies décoratives
Le panneau

Ott, ahol árnyas a csalit 
áll egy ivor, kis drága nő, 
a körme zöldes drágakő, 
halvány, piros rózsát szakít!

És hull-hull a vörös levél 
és a fehérek szállanak 
a kék medencén, hol a nap 
mint aranyos sárkány henyél.

És a fehér levél repül 
és a vörös ing hanyagul, 
ez sárga szoknyájára hull, 
az meg hollóhajára ül.

A lány lantot vesz s énekel, 
kirebben egy skarlát-nyakú, 
ezüstbegyű, ezüst daru 
s ércszárnnyal tör az égre fel.

A lány dalol, kezébe lant, 
úgy énekel, mint egy mese, 
mandulaszemű kedvese 
bámulja a füvön, alant.

És felsikolt most szörnyűképp
az édes, könnye megered,
gonosz tövis sebezte meg
rózsás-eres kagylófülét.
	
És most nevet, megint kacag, 
egy rózsa szirma hullt oda, 
hol sárga csipkefátyola 
mutat egy kék-eres nyakat.

Halvány, piros rózsát szakít, 
a körme zöldes drágakő,  
áll az ivor, kis drága nő, 
ott, ahol árnyas a csalit!

            Les ballons

A tompa türkiszkék egen 
léggömb inog, sok cifra folt, 
mint atlaszból megannyi hold, 
selyempillangó, félszegen.

Forog, mikor szél hajtaná 
és imbolyog, mint táncba nő, 
mint drágagyöngy gurul elő 
s mint az ezüstpor hull alá.

Most lenti gallyakon libeg, 
mind tétovázik és mereng, 
akár a rózsa szirma leng 
s rajt az ökörnyál a zsineg.

Majd föl a fára hömpölyög 
s ring-ring az ametisztgolyó, 
bolygó opál, sok lángoló, 
rubintpiros levél között.
Versek